Luister: Afrikaanse folksangeres Mari Bosman 'skryf ballades met skop' | Maroela Media
Mari Bosman boer op al wat 'n radiospeellys is met snitte soos "As vrou" en "'n Man soos my pa". Haar jongste enkelsnit, "Meer", is onlangs uitgereik en is ook reeds 'n gunsteling op radiostasies regoor die land.
Die Afrikaanse folksangeres wat destyds op Universiteit Stellenbosch eers vir 'n BSc-graad en toe onderwys studeer het, vertel "Meer" is tydens die inperkingstydperk weens die Covid-19-pandemie geskryf.
"Tydens die inperkingstydperk was daar baie tyd om te dink en liedjies te skryf," vertel Bosman, wat haarself ook as wetenskaponderwyseres vir hoërskoolleerders besig hou wanneer sy nie op die verhoog is nie.
"Ek beskou dit as 'n liedjie oor die lekkerte om iemand werklik te leer ken, om verlief te raak op meer as wat die blote oog kan sien. 'Meer' is 'n liefdesliedjie wat daaroor gaan dat as jy regtig van iemand hou, jy die innerlike van die persoon ook wil leer ken. Dit gaan ook daaroor dat elke persoon na iets anders soek in verskillende fases van hul lewe."
Bosman het vier jaar gelede gedebuteer in die Afrikaanse musieklandskap met haar album Skakerings. Sedertdien het sy 'n rits radiotreffers uitgereik, is een van haar opnames in die album Country is Groot ingesluit en bied sy Laurika Rauch-huldeblykkonserte regoor Suid-Afrika aan.
Sy het Rauch ontmoet toe sy tydens 'n geldinsamelingsgeleentheid twee van haar liedjies gesing het.
"Sy het my genooi om by haar te kom kuier. Ek het 'n bottel wyn saamgevat en sy het pasteitjies gemaak. Ons het 'n hond uit 'n bos uit gesels. Dit was lekker om met haar te gesels oor musiek."
Volgens Bosman kom haar musiek en dié van Rauch nogal ooreen. "Ons albei skryf musiek wat stories vertel. Ons skryf ballades met skop. Daar is altyd iets in die musiek wat die liedjie interessant maak."
Tog is sy nie net 'n Laurika Rauch-nabootser nie. "Ek skryf my eie liedjies wat spreek van diepte. Ek sal sit en kitaar speel, en dan sal die melodie in my kop begin draai. Sonder moeite, sonder baklei, sonder spasie. Sommer net. Die melodie bepaal die woorde."